## 宗徒伊望公書第二

一長老書達命婦、及幼稚者、吾所愛者、且非第我愛、凡誠知眞實者亦然、 二係為吾中所存、且偕我至永不已眞實故、 三願自天主聖父及主伊伊穌斯合利爾斯托斯、聖父子寵佑憐憫安和等恩、偕爾衆懷眞實相愛者、 四見爾孩提中、有能操守眞實、如我輩由聖父受誡命者、我因喜甚、 五今復懇命婦、守我所書誡、係非新立、乃自昔所存、卽相愛、 六夫相愛者、乃行如主誡、此誡、卽爾昔已聞者、為爾循之行、 七蓋誕妄者已多見於世、皆不承認伊伊穌斯合利爾斯托斯降世、體合肉軀、如此輩、實為誕妄、且為合利爾斯托斯敵、 八愼之、毋失琢磨工、務護全備賞、 九凡違合利爾斯托斯教、而不居守其道、是無天主、能確守合利爾斯托斯教者、是有聖父聖子、 十凡至爾、並非發明此教、不可欵畱、卽問候亦毋庸、 十一因問候彼、乃與其共惡行、 十二我尚有多端應書、然不欲形諸楮墨、惟期至爾覿言、為爾我喜悅備全、 十三爾姊榮婦子、均問安好、阿民、